Nv endarf nieman wîssen
Nv endarf nieman wîssen·
ob ich in iemer gerne sehe·
des wil ich mich flissen·
was darvmbe ob ich des von zorne iehe·
dc mir iemen si lieber iht·
ich lasse in durh ir niden niht·
si verliesent alle ir arbeit·
er kan mir niemer werden leit·

Mir gestůnt min gemvͤte·
nie so ho von schulde·
sit ich in rehter gvͤte·
han also wol gedienet ir hulde·
ich fúrhte niht ir aller dro·
sit si wil dc ich si fro·
wan dv́ gv̊te ist froͤidenrich·
des wil ich iemer frǒwen mich·

Dú nahtegal ist gesweiget·
vnd ir hoher sanc geneiget·
die ich wol horte singen·
doch tůt mir sanfte gv̊t gedingen·
den ich von einer frowen han·
ich wil ir niemer abe gegan·
vnd búte ir steten dienest min·
als wil ich iemer mere sin·

Deutsche Philologie
Deutschland
12. Jahrhundert
Mittelhochdeutsch
Versdichtung
Codex Manesse